# Partit Democràtic Constitucional (Japó, 1927)

El Partit Democràtic Constitucional (japonés: 立憲民政党, Rikken Minseitō) va ser un partit polític japonés en actiu en l'època d'entre guerres de l'imperi del Japó dels més importants. Va ser conegut popularment com a Minseitō.

## Història

El partit va ser fundat l'1 de juny de 1927 com una unió de l'Associació Constitucional i el Partit dels amics del constitucionalisme ortodox. L'ideari de la formació fou política i econòmicament més liberal que el seu principal rival, l'Associació Pro Govern Constitucional, promovent la reducció de la desigualtat econòmica entre classes socials, una major cooperació internacional i la protecció de les llibertats personals. La seua reserva de vots principal provenia de la classe mitjana urbana, tot i que també va rebre el suport econòmic del zaibatsu Mitsubishi.
A finals de la dècada de 1930 el líder del partit i primer ministre, Osachi Hamaguchi, fou víctima d'un atac terrorista perpetrar per un ultranacionalista oposat a la signatura del Japó del Tractat Naval de Londres. Va dimitir del seu càrrec i poc després va morir. El succeí Wakatsuki Reijirō, qui ja havia estat primer ministre entre el 1926 i 1927. L'any 1931 el partit es va oposar de forma plena a d'intervenció militar a Manxúria, conseqüència directa de l'incident de Mukden, que havia estat provocat per certs comandaments de l'exèrcit imperial japonès. La greu crisi provocada per l'incident manxú el setembre de 1931 obligà a Wakatsuki a presentar la seua dimissió, essent substituït pel lider del seu partit rival, Inukai Tsuyoshi.
A les Eleccions generals japoneses de 1932 alguns diputats del partit es passaren a l'Associació Pro Govern Constitucional, i allò va fer que aquest partit obtinguera la majoria a la Cambra de Representants del Japó, fent primer ministre a Inukai. Quatre anys després, en 1936, va recuperar la majoria relativa a la cambra però quedant a pocs escons de diferència amb el partit de l'oposició, cosa que va fer que la cambra legislativa esdevinguera ingovernable, problema que tampoc es solucionà a les eleccions de l'any següent.
El 15 d'agost de 1940, el partit va decidir dissoldre's i integrar-se en l'Associació de Suport al Règim Imperial dins dels esforços del primer ministre Fumimaro Konoe per a crear un partit únic per al Japó.

### Resultats electorals

| Elecció | Vots | % | Escons | +/– | Candidat | Govern |
| 1928 | 4.251.771 | 43,1 | 216 / 466 | Nou | Osachi Hamaguchi | Oposició |
| 1930 | 5.466.908 | 52,48 | 273 / 466 | 57 | Osachi Hamaguchi | Majoria |
| 1932 | 3.442.326 | 35,25 | 146 / 466 | 127 | Wakatsuki Reijirō | Oposició |
| 1936 | 4.444.413 | 39,9 | 205 / 466 | 59 | Machida Chūji | Oposició |
| 1937 | 3.689.355 | 36,1 | 179 / 466 | 26 | Machida Chūji | Oposició |

## Referències

* ↑ National Diet Library
* ↑ Sheldon Garon (2001). The State and Labor in Modern Japan, Palgrave Macmillanl ISBN 0-312-23915-7, pág. 137
* ↑ Louise Young (1999). Japan's Total Empire: Manchuria and the Culture of Wartime Imperialism, University of California Press, pág. 121
* ↑ Mikiso Hane (2006) [2000]. Breve historia de Japón [Japan: A Short History], Madrid: Alianza Editorial, ISBN 84-206-5566-X, pp. 197-199